
B7‑0341/2012
Europos Parlamento rezoliucija dėl ES teisės aktų augintinių ir benamių gyvūnų apsaugai užtikrinti parengimo
(2012/2670(RSP))
Europos Parlamentas,
–
atsižvelgdamas į daug peticijų, kurias pateikė ES piliečiai, prašydami parengti ES teisės aktus augintinių ir benamių gyvūnų apsaugai užtikrinti (1613/10, 1274/2011, 1321/2011, 1377/2011, 1412/2011 ir kitos),

–
atsižvelgdamas į Europos konvenciją dėl gyvūnų augintinių apsaugos (CETS Nr. 125),

–
atsižvelgdamas į Darbo tvarkos taisyklių 202 straipsnio 2 dalį,
A.
kadangi SESV 13 straipsnyje nurodoma, kad gyvūnai yra juslių gyviai, todėl Sąjunga ir valstybės narės turi visokeriopai atsižvelgti į gyvūnų gerovės reikalavimus;

B.
kadangi neparengti jokie ES teisės aktai augintinių ir benamių gyvūnų apsaugai užtikrinti, nepaisant to, kad apskaičiuota, jog ES yra daugiau negu 100 mln. gyvūnų augintinių;

C.
kadangi dar ne visos valstybės narės pasirašė Europos konvenciją dėl gyvūnų augintinių apsaugos;

D.
kadangi augintiniai ir benamiai gyvūnai daugelyje valstybių narių yra netinkamo elgesio ir žiaurumo aukos ir kadangi peticijų teikėjai visų pirma nurodo valstybes nares Pietų ir Rytų Europoje;

1.
ragina Europos Sąjungą ir valstybes nares ratifikuoti Europos konvenciją dėl gyvūnų augintinių apsaugos ir perkelti jos nuostatas į nacionalinės teisės sistemas;

2.
ragina Komisiją teikti pasiūlymą dėl ES teisės aktų augintinių ir benamių gyvūnų apsaugai užtikrinti, į kuriuos būtų įtraukta:

•
gyvūnų identifikavimo ir registravimo taisyklės, 

•
benamių gyvūnų valdymo strategijos, įskaitant skiepijimo ir sterilizavimo programas,

•
priemonės, kuriomis būtų skatinama gyvūnų savininkų atsakomybė,

•
neteisėtai veikiančių veisyklų ir prieglaudų draudimas,

•
draudimas žudyti benamius gyvūnus neturint informacijos apie sveikatos būklę,

•
gyvūnų gerovės informavimo ir švietimo programos mokyklose,

•
nustatytų taisyklių nesilaikančiai valstybei narei būtų taikomos griežtos sankcijos;

3.
paveda Pirmininkui perduoti šią rezoliuciją Tarybai ir Komisijai.

